b'\n_START_ARTICLE_\nNamur\n_START_SECTION_\nPovijest\n_START_PARAGRAPH_\nZa vrijeme Kelta, ovo je bilo va\xc5\xbeno trgova\xc4\x8dko naselje u kojem su se spajali svi trgova\xc4\x8dki putevi preko Ardena. Nakon \xc5\xa1to je Julije Cezar porazio lokalno pleme Aduatuki, u ovom podru\xc4\x8dju prisutni su i Rimljani._NEWLINE_Namur je postao zna\xc4\x8dajan tijekom ranog Srednjeg vijeka, kada su Merovinzi ovdje izgradili dvorac s pogledom na u\xc5\xa1\xc4\x87e dviju rijeka. U 10. stolje\xc4\x87u ovo podru\xc4\x8dje postaje zasebna grofovija. Zbog \xc4\x8dinjenice da su lokalni grofovi bili vlasnici samo zemlje na sjevernoj obali rijeke Meuse, budu\xc4\x87i da su ju\xc5\xbenu stranu dr\xc5\xbeali biskupi iz Li\xc3\xa8gea, grad se nejednako razvijao. Naselje na ju\xc5\xbenoj obali postalo je grad Jambes koji je sad predgra\xc4\x91e Namura. Godine 1262., Namur postaje vlasni\xc5\xa1tvo flandrijskih grofova, a 1421. kupuje ga burgundijski vojvoda Filip Dobri._NEWLINE_Nakon \xc5\xa1to Namur 1640-ih postaje dio \xc5\xa0panjolske Nizozemske, gradska utvrda se znatno nadogra\xc4\x91uje. Francuski kralj Luj XIV. napada i osvaja grad 1692., te ga pripaja Francuskoj. Njegov poznati vojni in\xc5\xbeenjer Vauban ponovno izgra\xc4\x91uje tvr\xc4\x91avu. Francuska vladavina nije dugo trajala, te ve\xc4\x87 1695. grad osvaja Vilim III. Oranski tijekom Rata Velike alijanse. Sporazumom iz 1709., pravo na vojnu prisutnost u gradu dobivaju Nizozemci, iako je kasnije Mirovnim ugovorom iz Utrechta 1713. biv\xc5\xa1a \xc5\xa0panjolska Nizozemska pripala austrijskoj dinastiji Habsburg. Tako su gradom u to vrijeme vladali Austrijanci, a tvr\xc4\x91ava je bila pod nizozemskom kontrolom._NEWLINE_Francuzi opet napadaju grad 1794., za vrijeme Revolucionarnih ratova, te pripajaju Namur i name\xc4\x87u represivnu vlast. Nakon poraza Napoleona 1815., Be\xc4\x8dkim kongresom odlu\xc4\x8deno je pripajanje teritorija dana\xc5\xa1nje Belgije Ujedinjenom Kraljevstvu Nizozemske. Belgijskom revolucijom Belgija se 1830. odvaja od Nizozemske, a Namur i dalje ostaje vojni grad pod novom vla\xc5\xa1\xc4\x87u. Gradska utvrda ponovno je obnovljena 1887. godine._NEWLINE_Za vrijeme Prvog svjetskog rata Nijemci su \xc5\xbeestoko napali grad budu\xc4\x87i da se nalazi na njihovom vojnom put prema Francuskoj. Iako je gradska utvrda glasila za neprobojivu, pala je samo nakon tri dana. Grad je bio pod njema\xc4\x8dkom okupacijom sve do kraja rata. U Drugom svjetskom ratu grad je tako\xc4\x91er te\xc5\xa1ko napadnut i prili\xc4\x8dno razoren._NEWLINE_Zbog sredi\xc5\xa1njeg polo\xc5\xbeaja u Valoniji, 1986. grad postaje prijestolnica Valonske regije. Ovaj novi status omogu\xc4\x87io je revitalizaciju i izvo\xc4\x91enje va\xc5\xbenih radova u gradu, kao \xc5\xa1to je obnova sredi\xc5\xa1ta grada, kolodvora itd.\n_START_SECTION_\nZemljopis\n_START_PARAGRAPH_\nSam grad nalazi se na aluvijalnoj ravnici u\xc5\xa1\xc4\x87a rijeka Sambre i Meuse, na lijevoj obali rijeke Meuse. Sama rijeka Meuse kroz grad te\xc4\x8de iz smjera juga u smjeru sjevera. Od spajanja op\xc4\x87ina 1977. godine, povr\xc5\xa1ina op\xc4\x87ine Namur je 17.538 hektara. Prosje\xc4\x8dna visina u gradu varira od 85 m u dolini rijeke Meuse, do 260 m u Marlagnei na jugu grada. U gradu vlada umjerena klima sa utjecajem oceanske klime._NEWLINE_Podru\xc4\x8dje op\xc4\x87ine sadr\xc5\xbei mnoga naselja. Na sjeveru koji pokriva ju\xc5\xbeni dio regije Hesbaye nalaze se naselja Belgrade, Champion i Bouge, te jednim dijelom u toje regiji su i Beez i Vedrin. Na istoku i na jugu nalazi se rub visoravni Condroz koji nije bio urbaniziran sve do druge polovice 20. stolje\xc4\x87a. Iako se naselja Jambes i Erpent nalaze na drugoj obali rijeke Meuse, te \xc4\x8detvrti nisu bile dio grada sve do politi\xc4\x8dke odluke o spajanju op\xc4\x87ina u 1970-ima. U dolini izme\xc4\x91u rijeka nalaze se naselja W\xc3\xa9pion, La Plante i Dave, a na uzvisini je W\xc3\xa9pion. U aluvijalnom podru\xc4\x8dju su Flawinne, Salzinnes, Jambes. Op\xc4\x87ina ima i \xc5\xa1umovitih podru\xc4\x8dja na jugu i zapadu, blizu utvrde i naselja W\xc3\xa9pion i Malonne._NEWLINE_Gradska naselja, tj. biv\xc5\xa1e op\xc4\x87ine spojene u dana\xc5\xa1nju su: Namur, Beez, Belgrade, Boninne, Bouge, Champion, Cognel\xc3\xa9e, Daussoulx, Dave, Erpent, Flawinne, Gelbress\xc3\xa9e, Jambes, Lives-sur-Meuse, Loyers, Malonne, Marche-les-Dames, Naninne, Saint-Marc, Saint-Servais, Suarl\xc3\xa9e, Temploux, Vedrin, W\xc3\xa9pion i Wierde.\n_START_SECTION_\nPolitika\n_START_PARAGRAPH_\nGrad Namur podijeljen je na 46 upravnih \xc4\x8detvrti. Na \xc4\x8delu grada nalazi se gradona\xc4\x8delnik (bourgmestre). Namur je glavnim gradom Valonije postao 1986. godine. Na u\xc5\xa1\xc4\x87u dviju rijeka nalazi se Valonski parlament koje je smje\xc5\xa1ten u biv\xc5\xa1em hospiciju Saint-Gilles. Valonska vlada nalazi se u pala\xc4\x8di \xc3\x89lysette, na drugoj strani rijeke. Regionalna ministarstva nalaze se u samom mjestu Namuru i u Jambes gdje se nalazi vi\xc5\xa1e regionalnih institucija.\n_START_SECTION_\nGospodarstvo\n_START_PARAGRAPH_\nNamur je va\xc5\xbeno trgova\xc4\x8dko i industrijsko sredi\xc5\xa1te, koje se nalazi u industrijski zna\xc4\x8dajnoj dolini rijeka Sambre i Meuse. Proizvodnja se zasniva na strojarstvu, ko\xc5\xbei, metalnoj industriji te proizvodnji porculana. Grad je tako\xc4\x91er i va\xc5\xbeno \xc5\xbeeljezni\xc4\x8dko \xc4\x8dvori\xc5\xa1te na pruzi Bruxelles-Luxembourg , te Lille i Li\xc3\xa8ge. Kroz grad se odvija i rije\xc4\x8dni teretni promet na rijeci Meuse. Grad je poslovno zna\xc4\x8dajan zbog velikog broja raznih institucija, \xc5\xa1kola i bolnica koje se u njemu nalaze zbog svog regionalnog statusa. Gospodarsku okosnicu ipak \xc4\x8dine mala i srednja poduze\xc4\x87a. Najve\xc4\x87i zna\xc4\x8daj ima tercijarni sektor (75\xc2\xa0%), iako je i sekundarni sektor vrlo zna\xc4\x8dajan, pogotovo na podru\xc4\x8dju poljoprivrede, gra\xc4\x91evine, staklarstva i sl.\n_START_SECTION_\nPromet\n_START_PARAGRAPH_\nNamur se zbog svog polo\xc5\xbeaja, prirodnih karakteristika i infrastrukture smatra strate\xc5\xa1ki va\xc5\xbenim prometnim \xc4\x8dvorom._NEWLINE_U gradu se kri\xc5\xbeaju dvije plovne rijeke (rijeka Sambre ulijeva se u rijeku Meuse). Rijeka Sambre vezana je kanalom s rijekom Escaut. Rijeka Meuse spaja rije\xc4\x8dno va\xc5\xbene gradove Li\xc3\xa8ge, Maastricht i Rotterdam, te je spojena s Rajnom._NEWLINE_U \xc5\xbeeljezni\xc4\x8dkom prometu kroz grad prolaze pruge koje spajaju velike tuzemne i strane gradove, te Belgiju s Francuskom, Luksemburgom i Nizozemskom. Ovdje se nalazi i va\xc5\xbean ran\xc5\xbeirni kolodvor._NEWLINE_U gradu se nalazi petlja dvije autoceste, E411 koja spaja Bruxelles s Luksemburgom, te E42 koja spaja Tournai i Lille s Li\xc3\xa8geom, Nizozemskom i Njema\xc4\x8dkom. Od nacionalnih cesta ovdje prolaze N4 i N92._NEWLINE_U blizini grada su tri me\xc4\x91unarodne zra\xc4\x8dne luke: Charleroi - Bruxelles Jug (30 km), Zaventem \xe2\x80\x93 Bruxelles National (45 km) i Li\xc3\xa8ge \xe2\x80\x93 Bierset (40 km) specijaliziran za teretni promet.\n_START_SECTION_\nSport\n_START_PARAGRAPH_\nOd sportski klubova najpoznatiji su\xc2\xa0:'